ธปท.ยอมรับชะตาแก้ปัญหาบาทอ่อนยาก
ธปท.รับค่าเงินบาทช่วงนี้ผันผวนหนัก นักลงทุนรอความชัดเจนหลังการเลือกตั้งปัญหากรีซ เชื่อปีนี้ทุนยังไหลเข้า
9 ส.ค. 2554

ธปท.รับค่าเงินบาทช่วงนี้ผันผวนหนัก นักลงทุนรอความชัดเจนหลังการเลือกตั้งปัญหากรีซ เชื่อปีนี้ทุนยังไหลเข้า
นางผ่องเพ็ญ เรืองวีรยุทธ ผู้ช่วยผู้ว่าการ สายตลาดการเงิน ธนาคารแห่งประเทศไทย (ธปท.) กล่าวว่า ช่วงนี้ค่าเงินบาทมีความผันผวนหนักมากขึ้น จากเงินทุนจากต่างประเทศที่มีการไหลเข้าออกไทยอย่างรวดเร็วมากขึ้น เพราะนักลงทุนส่วนใหญ่ยังไม่มั่นใจในสถานการณ์การเมือง และต้องการรอดูความชัดเจนผลการเลือกตั้งของไทย 
นอกจากนี้ ยังรอความชัดเจนในการแก้ไขปัญหาหนี้ของประเทศกรีซว่าจะดำเนินการอย่างไร ส่งผลให้ระหว่างนี้เงินทุนไหลเข้าออกค่อนข้างเร็ว จึงมีผลต่อค่าเงินบาทให้ผันผวน
“สาเหตุที่เงินบาทผันผวนมากขึ้น น่าจะเป็นเพราะนักลงทุนยังรอผลการเลือกตั้งของไทย และรอการแก้ปัญหาของกรีซที่ปะทุขึ้นมาในช่วงนี้ ถ้าการเลือกตั้งผ่านไปด้วยดี ความผันผวนน่าจะลดลง แต่ในทางตรงข้าม ถ้าไม่เรียบร้อยค่าเงินก็อาจผันผวนรุนแรงขึ้น” นางผ่องเพ็ญ กล่าว
นางผ่องเพ็ญ กล่าวว่า ธปท.เชื่อว่าในครึ่งปีหลังแนวโน้มยังมีเงินทุนไหลเข้าไทยอยู่ แต่ก็ต้องติดตาม 3 ปัจจัยหลักที่จะมีผลต่อเงินทุน คือ ภาวะเศรษฐกิจของโลก โดยเฉพาะสหรัฐ การแก้ไขปัญหาหนี้ของกลุ่มประเทศยุโรป และสถานการณ์ทางการเมืองในประเทศ ซึ่งปัจจัยเหล่านี้จะมีผลต่อการขึ้นลงของค่าเงินบาทไปอีกระยะหนึ่ง
นักบริหารเงินจากธนาคารกรุงเทพ เปิดเผยว่า เงินบาทปิดตลาดที่ระดับ 30.63/67 บาทต่อเหรียญสหรัฐ อ่อนค่าลงจากระดับ 30.59/61 บาทต่อเหรียญสหรัฐ โดยแนวโน้มเงินบาทสัปดาห์หน้ายังอ่อนค่าต่อไป เพราะนักลงทุนยังถือครองเงินเหรียญ สหรัฐ เยน ฟรังก์ และทองคำเป็นหลัก 
ทั้งนี้ ตั้งแต่วันที่ 24 พ.ค.เป็นต้นมาจนถึงวันที่ 17 มิ.ย. ธปท.ได้เข้าไปพยุงค่าเงินไว้ระดับหนึ่ง ทำให้ฐานะซื้อเงินตราต่างประเทศล่วงหน้าสุทธิเพิ่มขึ้นมาจาก 2.25 หมื่นล้านเหรียญสหรัฐ เพิ่มเป็น 2.37 หมื่นล้านเหรียญสหรัฐ หรือเพิ่มขึ้นกว่า 1,200 ล้านเหรียญสหรัฐ โดยมีบางสัปดาห์ภาระเพิ่มขึ้นถึง 1,000 ล้านเหรียญสหรัฐ